જાપાનમાં લોકપ્રિય બની ચૂકેલી બ્લોગર મીકો વિષે લખતો હતો ત્યારે જે લેખિકા સતત યાદ આવ્યા કરતી હતી તે છે બેબી હલદાર. મીકો કરતાં તેની કહાણી સાવ જુદી છે, પણ તેની સંઘર્ષગાથા કોઈ પણ દમિત અને પીડિત મહિલા માટે પ્રેરક બની રહે તેવી છે. કહાણી શરૂ થાય છે હરિયાણાના ગુડગાંવમાં રહેતા એક નિવૃત પ્રોફેસર પ્રબોધકુમારના ઘરથી. પ્રબોધકુમારનો બીજો પરિચય એ છે કે તેઓ હિંદીના સાહિત્યસ્વામી મુનશી પ્રેમચંદના પૌત્ર છે. તેમણે ઘરકામ માટે એક બાઈ રાખી. બંગાળ તરફથી આવેલી. નામ બેબી હલદાર, ૨૯ વર્ષની ઉંમર, ત્રણ બાળકોની મા. ખાસ કંઈ ભણી નહોતી, કારણ કે બાર વર્ષની હતી ત્યારે જ તેનાથી ૧૪ વર્ષ મોટા યુવાન સાથે તેનાં લગ્ન કરી દેવાયાં હતાં એટલે ભણવાનું બંધ થઇ ગયું હતું.